DILONGO 35
Hana Wudinda Mwana mu Lusambulu
Mwisi Isaeli wumweka baba tedilanga Elekana wuba bakyeto bwadi, mazina mawu Hana ayi Penina. Vayi nandi waba zolanga beni Hana. Thangu zyoso Penina waba sakininanga Hana kibila wuba kisita, angi Penina wuba bana bawombo. Mu kadika mvu, Elekana waba natanga dikanda dyandi ku Nzo Yinlongo yi Yave yiba ku Silo. Kilumbu kinkaka bo kamona Hana, nkazi’andi wu luzolo mu kyunda, Elekana wufikama vana ayi wunkamba: ‘Lemvuka bika kudila, minu yisa vyoka ko na bana wuntomba? Tala, minu yi kutyanga beni!’
Kilumbu kinkaka, Hana wuyenda nafeka ku Silo mwingi kasambila. Nandi kasa lembu ko kudila mu thangu kaba dinda Yave lusalusu. Hana wukanikisa Yave: ‘Ngye kuphana mwana, buna minu yala kumvana kwidi ngyewu mwingi kasaladila ku nzo’aku yinlongo mu luzingu lwandi loso.’
Bo nganga Nzambi baba tanguninanga Eli kamona Hana waba dila, nandi kabadila ti Hana bekolo malavu. Diawu Hana kamvutudila: ‘Mfumu’ami, minu yisa kolu ko. Angi dyambu dimweka di kuphanga beni phasi, diawu yinkamba Yave mu nzila yi nsambu.’ Eli wumona ti foto kaba, diawu kakambila Hana: ‘Bika Nzambi ka kuvana byabyoso wuntomba.’ Hana wuyangalala beni ayi wuvutuka ku nzo. Ava mvu wuduka, nandi wuyiza butamwana ayi wumvana dizina di Samueli. Ngye wulenda yindula mayangi Hana kamona!
Hana kasa zimbakana ko mambu kakanikisa Yave mu nsambu. Diawu bo kalembusa Samueli mabeni, nandi wunnata ku nzo yinlongo yi Yave. Hana wukamba Eli: ‘Mwana beni yidinda mu nsambu kwidi Yave nandi wuwu. Yima kwiza mbika mwingi kasadila Yave mu luzingu lwandi loso.’ Elekana ayi Hana baba kwendanga mu kadika mvu ku Silo mwingi kuntala ayi baba kunnatinanga mimvwatu mimona. Yave wubwe vana Hana bana batatu ba babakala ayi babwadi ba bakyeto.
“Lulomba ayi bela kuluvana. Lutomba ayi luela mona.”—Matai 7:7
kmb_Latn cjk_Latn kon_Latn kon_Latn kon_Latn bem_Latn lua_Latn